FI Euroopan unionin virallinen lehti C 93/4

Neuvoston asetuksen (ETY) 2408/92 4 artiklan 1 kohdan a alakohdan mukainen komission tiedonanto

Maarianhaminan/Ahvenanmaan (MHQ) ja Tukholman/Arlandan (ARN) välistä säännöllistä lentoliikennettä koskevan julkisen palvelun velvoitteen asettaminen ajaksi 1.3.2006—28.2.2009 (aiemman päätöksen täydentäminen)

(2006/C 93/03)

(ETA:n kannalta merkityksellinen teksti)

Ahvenanmaan maakuntahallitus on yhteisön lentoliikenteen harjoittajien pääsystä yhteisön sisäisen lentoliikenteen reiteille 23. heinäkuuta 1992 annetun neuvoston asetuksen (ETY) N:o 2408/92 4 artiklan 1 kohdan a alakohdan mukaisesti päättänyt asettaa julkisen palvelun velvoitteen Maarianhaminan/Ahvenanmaan (MHQ) ja Tukholman/Arlandan (ARN) väliselle säännölliselle lentoliikenteelle seuraavin ehdoin:

Lentovuorojen vähimmäismäärä

Lentovuorojen vähimmäismäärä on 1. maaliskuuta 2006 ja 28. helmikuuta 2009 välisenä aikana kaksi edestakaista vuoroa päivässä maanantaista perjantaihin. Reittiä ei liikennöidä heinäkuussa vähäisen kysynnän vuoksi. Vuorot on lennettävä ilman välilaskuja.

Paikkamäärä

Paikkamäärän on oltava vähintään 30 paikkaa/suunta ja vähintään 2 500 paikkaa/kuukausi. Jos käyttöaste ylittää 80 prosenttia ensimmäisen kalenterivuoden jonkin neljänneksen aikana, tarjontaa on muutettava asianmukaisesti seuraavaa aikataulukautta varten.

Aikataulu

Ahvenanmaalta matkustavilla tulisi olla mahdollisuus lentää saman työpäivän aikana edestakainen lento kaikkiin Ruotsissa sijaitseviin reittilentojen keskeisiin määräpaikkoihin sekä Osloon ja Kööpenhaminaan ja muualla Euroopassa sijaitseville tärkeimmille lentoasemille.

Lentojen on saavuttava Arlandaan maanantaista perjantaihin viimeistään klo 6.30 sekä klo 16.30 ja 18.30 välisenä aikana. Lentojen on lähdettävä Arlandasta maanantaista perjantaihin klo 8.00 ja 9.30 välisenä aikana ja klo 19.30 ja 21.00 välisenä aikana. Tämä pätee sillä ehdolla, että lentoliikennettä varten saadaan sopivat tulo- ja lähtöajat. Liikennettä voidaan vähentää erityisistä syistä ja tilaajan suostumuksella tiettyinä päivinä, jolloin kysyntä on vähäistä, kuten suurten juhlapyhien tai pitkien lomakausien aikana. Tällöin myönnetään erityisesti sovittu hyvitys yhdensuuntaista lentoa kohden. Tarjontaa voidaan vastaavasti lisätä, jolloin yhdensuuntaisiin lentoihin sovelletaan erikseen sovittua hintaa.

Konetyyppi

Matkanopeuden (TAS) on oltava vähintään 360 km/h. Lentokoneen on oltava paineistettu, ja siinä on oltava WC. Matkustajakohtaisen matkatavara- ja rahtikapasiteetin on täyteenlastatussa lentokoneessa ja normaaleissa sääolosuhteissa oltava vähintään 20 kg.

Hinnat

Meno-paluulippu Maarianhamina–Arlanda saa maksaa kaikkine veroineen enintään 290 euroa.

Hintatarkistuksia voidaan tehdä Ahvenanmaan maakuntahallituksen suostumuksella käyttäen liikematkoja koskevaa Ruotsin tilastokeskuksen SCB:n lentohintaindeksiä. Erikoishintoja on oltava tarjolla esimerkiksi lapsia, nuoria, opiskelijoita ja eläkeläisiä varten.

Tiedottaminen, lippujen varaaminen, myynti ja markkinointi

Koko lentomatkasta on oltava ennalta saatavissa luotettavaa tietoa. Lentoyhtiö vastaa siitä, että muun muassa aikatauluista, hinnoista ja lipuista on saatavissa ajantasaista ja virheetöntä tietoa, jota jaetaan sopivin keinoin. Lentoliikennettä on edistettävä markkinoimalla sitä paikallislehdissä, muissa tiedotusvälineissä sekä matkailuesitteissä.

Palvelun jatkuvuus

Laatuvaatimuksena on, että enintään 20 prosenttia lähdöistä saa olla yli 5 minuuttia myöhässä ja enintään 5 prosenttia lähdöistä saa olla yli 15 minuuttia myöhässä. Lukuun ottamatta tilanteita, joihin lentoyhtiö ei voi itse vaikuttaa, palvelun säännöllisyysasteen on oltava 99 prosenttia kalenterivuoden neljännestä kohden laskettuna. Jos lentoyhtiö aikoo keskeyttää liikennöinnin, sen on ilmoitettava asiasta vähintään kuuden kuukauden varoitusajalla.

Liikkumisen helppouteen liittyvät vaatimukset

Lentoyhtiön on varmistettava, että matkustajien tarpeet huomioidaan seuraavasti:

— Koneeseen on voitava nousta ja siitä on voitava poistua turvallisesti ja miellyttävästi.

— Erityistä huomiota on kiinnitettävä sairaisiin, toimintarajoitteisiin ja sellaisiin henkilöihin, joilla on erityistarpeita, sekä heidän aiheellisiin vaatimuksiinsa saada apua matkan aikana.

— Koneen vaihdon yhteydessä matkustajille tarjotaan saatto- ja muita asianmukaisia palveluja.

— Matkustajien pyynnöstä heille annetaan tietoa jatkoyhteyksistä ja -mahdollisuuksista.

— Turvallisuutta koskevaa ja muuta tietoa annetaan selkeällä tavalla (myös näkö- ja kuulovammaisille).

— Asiakkaan on voitava varata ja ostaa lentolippuja vaivattomasti.

— Kaikki koneessa ilmoitettavat asiat esitetään ruotsiksi ja englanniksi.

Ympäristövaatimukset

Lentokoneen meluarvojen on pysyttävä voimassa olevien normien rajoissa. Kaikkien lentokoneeseen asennettujen koneiden ja laitteiden, jotka parantavat viihtyvyyttä ja ympäristöä, on oltava toimivia, ja niitä on käytettävä voimassa olevien ohjeiden mukaisesti.

Raportointi

Maarianhaminan ja Arlandan välistä reittiä liikennöivän lentoyhtiön on raportoitava Ahvenanmaan maakuntahallitukselle neljännesvuosittain lentoliikennettä koskevien velvoitteiden täyttämisestä.